Vrystaat-onnie 'teleurgesteld' oor aanvaller se vonnis | Netwerk24
Vrystaat-onnie 'teleurgesteld' oor aanvaller se vonnis
Deur Kaydene Davids 13 September 2018 19:55
"Ek is teleurgesteld in die regstelsel. Ek weet hy is 'n tiener, maar steeds . . . Sy straf is absoluut absurd."
So sê Karin Coetzee, onderwyseres van Edenburg in die Vrystaat, nadat 'n oudleerling van haar Woensdag in die streekhof in Bloemfontein tot tronkstraf van twee jaar gevonnis is. Hy het haar verlede jaar herhaaldelik met 'n jagmes in haar huis op die dorp gesteek.
Karin Coetzee. Foto: Deon Raath
Die oudleerling moet die vonnis in 'n jeugsentrum in Qwaqwa uitdien.
Coetzee, wat sedert die aanval in Oktober verlede jaar op ongeskiktheidsverlof geplaas is, is herhaaldelik gesteek toe die 15-jarige aanvaller by haar huis ingeglip het.
Sy en Neline Jacobs, 'n vriendin, het gaan ondersoek instel nadat 'n voertuig se alarm afgegaan het. Toe hulle weer die huis ingaan, het hy reeds by Coetzee se driejarige dogtertjie in die kombuis gestaan en 'n jagmes teen haar wang gehou.
Hy het die meisie laat gaan en Coetzee herhaaldelik met die mes gesteek. Sy het steekwonde aan haar wang, neus, bolip, kop, nek en hande opgedoen. Die snye aan haar neus en bolip was tot aan die binnekant van haar mond.
Haar eenjarige seun het onder 'n bank in die televisiekamer weggekruip terwyl haar dogtertjie en Jacobs in 'n kamer toegesluit is.
Die aanvaller het ná die tyd gevlug en is kort daarna langs die N1-snelweg in hegtenis geneem waar hy geryloop het.
Die motief vir die aanval is steeds nie bekend nie.
Coetzee voel die maksimum vonnis van vyf jaar is beter as die vonnis wat hy opgelê is. Sy sê sy leef in vrees vir haar en haar kinders se veiligheid.
"Ek en my kinders is nog erg getraumatiseer. Hulle wil steeds weet wanneer die lelike, stout oom met die mes gaan terugkom."
Sy sê wat dinge nog erger maak, is dat sy enkele dae nadat sy uit die hospitaal ontslaan is, genoodsaak was om 'n beskermingsbevel teen haar aanvaller se pa te bekom.